**Undervisningsplan for lejrture og udflugter**

|  |
| --- |
| **Formålet med undervisningen** |

Lejrturene har til formål at styrke klassens sociale fællesskab med en progression op gennem klasserne ved en gradvis ændring af turene, hvor der lægges større og større vægt på sociale færdigheder som samarbejde, koordinering, ansvar og fællesskab. Efter hjemkomst evalueres ikke kun på det faglige indhold, men også på sociale landvindinger, f.eks. kan elever med særlige sociale kompetencer have fået en ny vigtig rolle i klassefællesskabet.

Formålet med undervisning i forbindelse med lejrture og udflugter er også, at give eleverne kontakt med og viden om samspillet med verden udenfor skolen i både et historisk og aktuelt perspektiv. Det er elevernes egne oplevelser, lege, undersøgelser og erfaringer indenfor forskellige temaer i undervisningen, der prioriteres i denne sammenhæng. Omverdensforståelsen giver elevens begrebsverden og ordforråd et konkret udgangspunkt. Oplevelser og undersøgelser bearbejdes og formidles bl.a. ved udstillinger og fremvisninger, fortælling, læsning og skrivning. Der henvises i øvrigt til undervisningsplanerne for de berørte fag.

|  |  |
| --- | --- |
| **Kompetenceområder** | **Slutmål** |
| Praktisk og kropslig anvendelse (PK) | Undervisningen giver eleverne mulighed for at kunne planlægge og forberede udeaktiviteter herunder orientere sig i feltudstyrs anvendelsesmuligheder, og sætte sig for samt udføre fysisk udfordrende opgaver i naturen. |
| Friluftskultur og relationer (FR) | Undervisningen giver eleverne mulighed for at indgå konstruktivt i et fællesskab omkring udeaktiviteter herunder tage højde for egen indsats og formåen ved fælles opgaver |
| Bevidsthed, planlægning og kommunikation (BPK) | Undervisningen giver eleverne mulighed for at gennemtænke samtlige fase i et større udeprojekt herunder vurdere nuværende og kommende fysisk form i forhold til projektet |

|  |
| --- |
| **Fagets udvikling og kompetenceområder** |

I de mindre klasser er det op til de enkelte klasser, hvad der gøres og hvilke ture/udflugter der gennemføres. Dog går bestemte udflugter igen på bestemte klassetrin. De er nævnt her. Fra 6. klasse er der tale om deciderede lejrture en gang årligt af ca. en uges varighed med et fagligt tema.

|  |  |  |
| --- | --- | --- |
| **Indhold og fokus**  **Klassetrin: 1. til 9. klasse** | **Kompetence-områder** | **Delmål** |
| **1. klasse. Endagsture:** Klassen deltager sammen med børnehaveklassen i en høsttur til et landbrug, hvor der høstes korn og grønt. Efter hjemkomst bearbejdes råvarerne og indgår i et smukt pyntet høstbord. Klassen har en fast udflugtsdag i skoven tæt på skolen.  **2.klasse. Endagsture:** Klassen har en fast udflugtsdag i skoven tæt ved skolen.  **3.klasse. Endagsture**: I forbindelse med hjemstavnsperioden besøger klassen andelslandsbyen Nyvang ved Holbæk. Her ser de smeden, den gamle købmand, snedkeren og pottemageren i arbejde. I slutningen af 3. klasse, hvor eleverne skal vælge sig et orkesterinstrument er klassen på besøg til en orkesterprøve i f.eks. DR Koncertsalen.  **4.klasse. Vikingetur:** I forbindelse med vikingetemaet er klassen afsted med 1-2 overnatninger i Sagnlandet Lejre eller lignende, hvor eleverne er iført vikingetøj, bor og laver mad på vikingemaner.  **Endagsture:** I forbindelse med geografiperioden er klassen ofte på besøg i Roskilde Midtby for at finde de mange gamle kilder, som er en del af byens identitet. Der foregår også vandreture rundt i lokalområdet med fokus på at kunne orientere sig, og færdes sikkert.  **5. klasse. Endagsture:** I forbindelse med kulturperioderne besøger klassen Glyptotekets egyptiske og græske samling og Nationalmuseet.  **6. klasse. Lejrtur:** Det er en lejrtur til Bornholm med fast overnatning på f.eks. et vandrehjem. Udgående herfra foretages der daglige vandreture med turrygsæk til omkringliggende mål. Maden bliver serveret på vandrehjemmet, men elever har selv ansvaret for at smøre egne madpakker og for at få tilpas med drikkelse med på den daglige tur. For mange, er det den første ”længere” rejse væk fra forældrene.  Der arbejdes med udvikling af kompetencerne FR omkring samarbejde og hensyntagen i klassen og i grupper f.eks. ved dannelse af “nye” grupperinger og løsning af forskellige praktiske opgaver sammen både hjemme med fælles spiseregler og bordskik, og på fælles vandreture i naturen. På vandreturene øves endvidere kompetencerne PK i forhold til at kunne navigere ved hjælp af kompas og kortlæsning.  Lejrturen er placeret i slutningen af en geologiperiode, hvor undervisningsstoffet konkretiseres i landskabet ud fra elevernes feltundersøgelser af stenarter og landskabsformer. Der henvises til undervisningsplanen for geografi i 6. klasse omkring denne del.  Turen dokumenteres af hver elev i en dagbog med såvel tekst som skitser. Her lægges vægt på at eleven kan udtrykke sig ved brug af geologiske fagudtryk og begreber. Der henvises til undervisningsplanen for dansk 6. klasse omkring denne del.  **7. klasse. Sprogrejse:** Turen er en sprogrejse til et tysktalende land f.eks. til Goslar i Tyskland.  Inden turen bliver en del af undervisningen brugt til at forberede rejsen med sproglige dagligdags situationer som f.eks. at købe ind, spørge om vej, køre med bus og købe en billet. På turen er der naturligt en række sprogtræningsaktiviteter, og der fås kendskab til den spændende kultur og samfund samt natur i området på vandreture i bjergene.  Der stilles større krav til samarbejde og ansvarlighed til den enkelte og til de forskellige grupper i klassen. Eleverne laver al mad selv i grupper og er evt. også selv ansvarlige for indkøb af mad og overholdelse af et på forhånd fastlagt madbudget. Efter turen evalueres den både ud fra den enkeltes erfaringer og med hensyn til klassens fælles erfaringer.  Sprogrejsen har primært forbindelse til undervisningsplanen i det pågældende sprog, men har også tværfaglig forbindelse til idræt, biologi og madkundskab. I forhold til idræt kan eleverne opnå kompetencer indenfor kompetenceområdet: Krop, træning og trivsel samt alsidig idrætsudøvelse ved gennemførelse af fysiske aktiviteter undervejs.  **Endagsture:** Af endagsture kan nævnes udflugt gerne om aftenen til stjerneobservatoriet i Brorfelde/ Rundetårn / planetariet / Ole Rømers observatorie i Taastrup i forbindelse med astronomiperioden.  **8. klasse. Landbrugstur:** Turen er formet som en landbrugstur. På turen arbejdes med landbrug som kilde til den mad vi lever af, bæredygtig landbrugsdrift og landbruget som erhverv, og er tæt koblet sammen med en økologiperiode i biologi. Eleverne er på en uges ophold på en økologisk eller biodynamisk gård. De får erfaring med arbejde i marker, drivhus, hønseri, med rengøring og pakning af grønsager mv., og får indsigt i bæredygtigt landbrug og viden om bl.a. vekseldrift, gødning og balance mellem antal dyr og plantearealer. Eleverne står selv for madlavning på turnushold med lokale råvarer.  Turen har et vigtigt tværfagligt indhold til biologi og madkundskab samt uddannelse og job. Inden turen har eleverne haft en periode med økologi, og både undervejs og tilbage i klasseværelset behandles landbrugets og kulturplanternes udvikling, kulturlandskabets historie, opdagelse af kunstgødning, forskellige syn på landbrug og samfund, alt sammen begrundet i menneskets positive plads i naturen, mennesket som kulturskaber og forædler. Der henvises til undervisningsplanen i biologi.  I forhold til madkundskab giver turen eleverne mulighed for at kende til grundprincipperne indenfor biodynamisk, økologisk og traditionel fødevareproduktion samt vurdere og vælge madvarer ud fra etiske og bæredygtige kriterier, og planlægge og lave et sammensat, flere retters måltid.  I forhold til uddannelse og job udgør turen en jobpraktik i et landbrug, hvor eleverne får indsigt i en virksomheds produktion fra råvare til færdigpakket produkt. Der henvises til undervisningsplanen for uddannelse og job.  **Endagsture:** Af endagsture kan nævnes besøg på Arbejdermuseet i forbindelse med historieperioden om den industrielle revolution og besøg på Teknisk Museum i Helsingør i forbindelse med fysikperioden.  **9. klasse. Islandstur:** Turen går til Island og har en varighed på ca. 6 dage, og er tæt koblet sammen med en hovedfagsperiode i geologi.  Turen går til den sydlige del af Island, og former sig som en dages vandringer i vulkansk aktive områder med varme kilder, gejsere, lava, vandfald og gletsjere. På turen oplever eleverne grundlæggende Jorden som en levende planet, og får en forståelse for pladetektonik, vulkansk landskabsdannelse samt levevilkår for planter, dyr og mennesker under sådanne præmisser.  Som målsætning for fagområdet kan også nævnes at udvikle undren, fantasi og handlekraft, vurderingsevne og livsforståelse i mødet med fri natur og kultur med tilknytning til natur. Som basis i undervisningen står naturoplevelserne og det at mestre faglige og sociale opgaver og situationer. Tilsammen giver mødet med naturen i forskellige miljøer eleverne et væld af positive oplevelser og indtryk, der er med til at skabe glæde, overskud, livsvilje, inspiration og indre ro.  Det drejer det sig om at opleve en mere bevidst tilknytning og forståelse af naturen, af menneskets plads i en større sammenhæng. Ideelt set bidrager disse erfaringer til, at eleven udvikler sin ansvarsfølelse og handlingskompetence.  Turen har et tværfagligt indhold, til fag som geologi, idræt og madkundskab. Centralt står geologien jf. undervisningsplanen for geografi.  **Endagsture:** Af endagsture kan nævnes besøg hos Dieselhouse og Energitårnet i Roskilde i forbindelse med fysikundervisningen, og Folketinget i forbindelse med historie/samfundsfag samt Statens Museum for Kunst, Glyptoteket og Støberi Samlingen i forbindelse med perioden i kunstbetragtning.  Her trænes kompetencerne; PK, FR, BPK. | Praktisk og kropslig anvendelse (PK)  Friluftskultur og relationer (FR)  Bevidsthed, planlægning og kommunikation (BPK) | *Undervisningen giver eleverne mulighed for at:*   * planlægge og forberede udeaktiviteter * kunne orientere sig i feltudstyrs anvendelsesmuligheder * sætte sig for samt udføre fysisk udfordrende opgaver i naturen * Kunne pakke en rygsæk med det nødvendige * anvende kort og kompas til at gennemføre feltopgaver   *Undervisningen giver eleverne mulighed for at:*   * indgå kompromis med sig selv og andre, når spidsbelastning opstår indgå konstruktivt i et fællesskab omkring udeaktiviteter * tage højde for egen indsats og formåen ved fælles opgaver * Kunne samarbejde i grupper i naturen * Have kendskab til regler for færdsel i naturen og vide, hvordan man værner om denne.   *Undervisningen giver eleverne mulighed for at:*   * reflektere over egen indsats og udbytte af et udeforløb * gennemtænke samtlige fase i et større udeprojekt * vurdere nuværende og kommende fysisk form i forhold til projektet * Have kendskab til planlægning af ture; ernæring, påklædning, telt mm. * Kunne evaluere turen, både med hensyn til egne erfaringer og med hensyn til klassens fælles erfaringer |